Vizêr taxa Kiratî ya qezaya Elbakî ya Wanî de  de cayê leşkerîye de doman H.E. (12) bi teqaberê leşkerî bi giranî birîndar bibi. H.E. wedarîyabi Merkezê Tipî yê Dursun Odabaşiyî yê Zanîngehê Wanî û hema zî yeno dermankerdene.
Vizêr seba ke sereyê ci ra parçeyê şarapnelî bêro vetene H.E. ame amelîyatkerdene. Netîceya amelîyetê bi 6 saetan de beşêkê parçeyî ame vetene û H.E wedarîya servîsê ciewnîyayîşê giranî.
Dîya zanayene ke rewşa domanî giran a.
Dîya zanayene ke warê serebûtî verî sey warê leşkerîye şuxilîyayo û tede nika pîstê helîkopteran est o.
Keyeyê H.E. teqayîşî ra dima agahîye daye ajansê Mezopotamya û pare kerd ke teqayîşî ra dima seba hetkarîye înan venga leşkeran dayo la leşkeran hetkarîya înan nêkerda.
